Opdateret 18.02.2023. Nordjyllands Politi frarådede fredag eftermiddag og aften al unødig udkørsel i hele Nordjylland. Stormen Otto har udviklet sig og er taget til. Det mærker man hos Nordjyllands Politi, hvor der her til aften er travlt med hændelser. - Omfanget af hændelser er i øjeblikket stigende og vi kan mærke at vinden har fat derude. Vi har et godt samarbejde med kommunerne og Nordjyllands Beredskab, hvor vi rykker ud til de mest kritiske hændelser. Generelt må vi sige, at vi lige nu ikke har mulighed for at rykke ud til alle anmeldelser. Nogle ting må vente til at stormen er løjet af, siger vagtchef Lau Larsen og uddyber: - Som situationen ser ud lige nu, vurderer vi at det er nødvendigt at fraråde al unødvendig udkørsel. Hvis du allerede er taget afsted, så kør direkte og forsigtigt hjem, så snart du har mulighed for det. Gavl er faldet ned Det er særligt løsrevne gavle og tage på større beboelsesejendomme, som giver farlige situationer. På Thulevej i Aalborg er en gavl faldet ned på en større ejendom. Beboerne er evakueret og midlertidigt indlogeret andetsteds. På Granlien 53-31, ligeledes i Aalborg, har et tag løsnet sig og beboerne skal holde sig inden døre.

Referat:
Nordjyllands Politi ser ud til at gå en travl aften i møde.